מחקר חדש וגדול שפורסם ב-Lancet בדק את הדיוק של בדיקת Pulse Oximetry כבדיקת סקר למומי לב מולדים. ב-6 מרכזים בבריטניה נבדק ריווי חמצן טרם שחרור ביילודים אסימפטומטים (גיל היריון מעל 34 שבועות). מי שנמצא עם ריווי נמוך נשלח לבדיקת אקו לב. נערך מעקב במשך 12 חודשים אחרי כל התינוקות. נבדקו רגישות וסגוליות בדיקת ריווי חמצן לגילוי מומי לב קריטיים (הגורמים מוות או דורשים התערבות פולשנית לפני גיל 28 יום) או מומים מג'וריים (גורמי מוות או דורשים התערבות פולשנית עד גיל שנה).
מבין 20,055 היילודים שנבדקו נמצאו 53 עם מומי לב מג'וריים (שכיחות של 2.6 ל-1,000). רגישות בדיקת Pulse Oximetry הייתה 75% למומים קריטיים ו-49.06% לכל המומים המג'וריים. ב-35 מהמקרים זוהו מומי הלב עוד בסקירה בהיריון והוצאתם הורידה את הרגישות ל-58.33% למומים קריטיים ול-28.57% לכל המומים המג'וריים. שיעור התוצאות החיוביות כוזבות היה 0.8% וסגוליות הבדיקה 99.16%. מבין המקרים הללו היו 6 מומי לב משמעותיים, אך לא מג'וריים ו-50 היו מחלות אחרות שדרשו טיפול דחוף.
בדיקת Pulse Oximetry היא בדיקה בטוחה ונגישה שמוסיפה תועלת לבדיקות הקיימות. היא מצליחה לגלות מומי לב קריטיים שלא אובחנו במהלך ההיריון. בשילוב סונר שגרתי בהיריון ובדיקה גופנית ביילוד נגלה 92% ממומי הלב הקריטיים.